TAZARA-jernbanen

TAZARA-jernbanen går fra Kaphiri Mposi i Zambia til havnebyen Dar-es-Salaam i Tanzania. Tanzania-Zambia Railway Authority (TAZARA) ble grunnlagt tidlig på 1970-tallet for å bygge en jernbane som skulle forbinde det dengang isolerte Zambia som var blitt selvstendig nasjon seks år tidligere med resten av kontinentet. Banen skulle være en alternativ forbindelse til havet i stedet for den apartheid-kontrollerte og nå blokkerte forbindelse gjennom Rhodesia og Sør-Afrika. Jernbanen kalles også UHURU Railway etter swahili «frihet».

Konstruksjon 
Jernbanen ble finansiert og bygget av Folkerepublikken Kina. Byggingen startet i 1970, og byggearbeidene tok seks år. Konstruksjonskostnader 500 million dollar.

Linjen
Banens utgangspunkt er havnebyen Dar-es-Salaam. Den går 970 km gjennom Tanzania og 890 km gjennom Zambia. Jenbanestrekningen krysser Zambias grense vest for Mbeya og forbindes med Zambia Railways ved Kapiri Mposhi. Banens lengde er 1860 km. Høyde over havet ved endepunktet er 1400 m.

Den ble bygget gjemnnom et heller øde og lite befolket område. I kjølvannet av jernbanen er det dukket opp industri og kraftverk, blant annet en gigantkraftstasjon i Kidatu og en papirfabrikk i Rufiji. Linjen krysser TAN-ZAM veien ved Makambako og løper parallelt med veien til Mbeya og grensen til Zambia ved  Tunduma.

Linjen er smalsporet med en sporvidde på 1067 mm, og ble fullført i 1975. Det var dengang det største jernbaneprosjekt siden andre verdenskrig. En delstrekning på 16 km mellom Mlimba og Makambako i Tanzania inneholder 30% av all jordforflytning, broer og tunneler. Tunnelene i Udzungwafjellene begrenser vognenes lastekapasitet.

På det meste var over 75 000 mann engasjert i utbyggingen, hvorav en tredel var kinesere. Det tekniske kompliserte prosjektet gav Kina en enorm prestisje i Afrika.

Tekniske data
 Største stigning: 2 %
 Skinnevekt: 45 kg/m 
 Svilleavstand: 0,69 m
 Svilletype: Betong
 Minste kurveradius: 200 m
 Sporvidde: 1067 mm
 Maksimal toglengde: 600 m, 160 aksler
 Vognene har koblinger i henhold til amerikansk standard.

Rullende materiell
Opprinnelig var det 102 lokomotiver, 100 passasjervogner og 2100 godsvogner ved Tazara.

Stasjoner
Kapiri Mposhi, forbindelse til Zambia Railways
Serenje
Mpika
Kasama, Zambia
Tunduma, Tanzania
Mbeya
Makambako
Mlimba
Ifakara
Kidatu, forbindelse til Tanzanias jernbane
Dar-es-Salaam, havn

Forbindelse med andre jernbaner 

Banen har forbindelse til det zambiske jernbanenettet i Kapiri Mposhi. Det har igjen forbindelser videre til Zimbabwe og Sør-Afrika og i nord, ved Ndola er det forbindelse til Kongo slik at TAZARA har forbindelse til hele jernbanenettet i Det sørlige Afrika og Sentralafrika.
Jernbanen kan derimot ikke knyttes direkte til den jernbanen som forbinder Tanzania med Kenya og Uganda fra Dar-es-Salaam, da denne banen har en annen sporvidde, meterspor, 1000 mm. En overgangsstasjon er bygget i Kidatu hvor det ble bygget en 108 km. lang sporforbindelse til Kilosa på jernbanenettet i Tanzania.

Privatisering 
På grunn av fallende trafikk ble de to lands regjeringer i 2005 enige om å privatisere jernbanen. Mellom 1990 og 2003 er trafikken, spesielt godstrafikken blitt halvert (fra 1,2 millioner tonn til 630 000 tonn) og lokomotivparken må repareres eller fornyes for 25 millioner dollar. Beslutning om dette forventes å bli tatt i løpet av 2006 og i betraktning av Kinas tidligere engasjement på 1970-tallet forventes det kinesiske interesser vil bli foretrukket som en eventull ny operatør.

Eksterne lenker
 TAZARAs offisielle nettsted
 TAZARAs tidligere hjemmeside

Jernbane i Zambia
Jernbane i Tanzania
Jernbanestrekninger i Tanzania
Jernbanestrekninger åpnet i 1975